पीड़ित पतियों के अनन्य त्रासद रूप इन कहानियों में मिलते हैं। लगता है इन प्रवासी पतियों के दुखों का अंत नहीं। उज्ज्वल भविष्य का सपना लेकर नीना पॉल की ‘किश्तों का भुगतान’7 का सुनील आयातित पति के रूप में उस तारा के लिए विदेश आता है, जो वर्षों स्टीव से भावात्मक और शारीरिक रूप से जुड़ी रही है। वह उसे सदैव कमतर समझती और बताती रही है। कभी बच्चों के पालन-पोषण का हवाला देकर, कभी कम शिक्षा की दुहाई देकर वह उसे उस फ़ैक्टरी का कर्मचारी ही बनाए रखती है, जहाँ एक दुर्घटना में वह अपाहिज हो जाता है। बेटे के अंदर भी उसके लिए घृणा भरती रहती है। जीवन भर के अपमान उसे इतना त्रस्त करते हैं कि मृत्यु के पल वह मित्र प्रमोद के पास आ जाता है और निर्णय लेता है कि उसके शव के साथ सिर्फ वही हो।